Timol-saak: Rodrigues moet besluit oor appèlJoao “Jan” Rodrigues tydens ‘n vorige hofverskyning (Foto: Brenda Masilela/ANA) Joao “Jan” Rodrigues (80), die voormalige veiligheidspolisielid wat vervolg word in verband met die dood van die apartheidsaktivis Ahmed Timol, het twee weke om teen die hooggeregshof in Johannesburg se besluit te appelleer. Dít volg nadat dié hof Maandag Rodrigues se aansoek om sy vervolging permanent te staak, van die hand gewys het. Phindi Mjonondwane, woordvoerder van die Nasionale Vervolgingsgesag, het gesê die hof se beslissing dien as bewys dat ŉ aansoek van dié aard nie voor die hof gebring kan word bloot op grond van ouderdom en die sloer van ŉ saak nie. Imtiaz Cajee, ŉ familielid van Timol, het na afloop van Maandag se verrigtinge gesê die hof se beslissing is nie net ŉ oorwinning vir die familie nie, maar ook vir al die ander aktiviste wat destyds in aanhouding gesterf het. “Daar is ŉ duidelike boodskap wat die volbank [regters] vandag uitgestuur het en dit is dat die apartheidsera-oortreders nie meer die verskoning van vertraging kan gebruik nie,” het Cajee gesê. Timol was 29 jaar oud toe hy in Oktober 1971 in Johannesburg in hegtenis geneem is. Hy is vyf dae later dood. Rodrigues is die laaste persoon wat Timol lewend gesien het. Sy getuienis was die kern van die ondersoek in 1972 wat bevind het Timol het sy eie lewe geneem toe hy van die tiende verdieping van die John Vorster-pleingebou in Johannesburg gespring het. Timol se familie het egter geweier om dié verduideliking vir sy dood te aanvaar en die uitspraak is in Oktober 2017 deur ŉ hof omgekeer ná ŉ lang veldtog deur sy familie. Daar is toe bevind dat hy vermoor is. Rodrigues is in Julie 2018 aangekla van die moord. Volgens Mjonondwane sal die verdediging die hofbevel bestudeer en dan in die komende weke besluit of hulle gaan appelleer of nie. Die saak se vervolgingsdatum sal dan op grond van Rodrigues se besluit bepaal word.